b"\n_START_ARTICLE_\nRegla de sant Agust\xc3\xad\n_START_SECTION_\nAutenticitat i destinataris\n_START_PARAGRAPH_\nSegons els estudis m\xc3\xa9s recents, a la m\xc3\xa0 de sant Agust\xc3\xad nom\xc3\xa9s podria atribuir-se la Regula ad servos Dei. Posteriorment, aquesta Regula s'adaptaria per a l'\xc3\xbas per a dones, unint-la a la Carta 211 on Agust\xc3\xad donava algunes indicacions per a una comunitat de monges d'Hipona. La Consensoria monachorum, al seu torn, ha estat atribu\xc3\xafda a un autor visigot de Gal\xc3\xadcia i hauria estat escrita entre el 650 i el 711. L'Ordo monasterii, tot i la seva import\xc3\xa0ncia, es va deixar d'atribuir a sant Agust\xc3\xad ja al segle XVI.\n_START_SECTION_\nDataci\xc3\xb3\n_START_PARAGRAPH_\nLa Regula ad servos Dei pot datar del 391, coincidint amb la fundaci\xc3\xb3 del primer monestir d'Hipona, de laics. Una altra teoria diu que seria del 400, com el tractat De opere monachorum. Encara una tercera dataci\xc3\xb3 la situa cap al 427-428, com la pol\xc3\xa8mica sobre la gr\xc3\xa0cia que s'origin\xc3\xa0 al monestir d'Adrumet. Sembla que la data m\xc3\xa9s probable \xc3\xa9s la del 400.\n_START_SECTION_\nLa regla a l'Edat mitjana\n_START_PARAGRAPH_\nA les fundacions medievals es van fer diverses compilacions a partir d'aquests textos. La m\xc3\xa9s llarga era un recull a partir de sermons pseudo-agustinians, en 45 cap\xc3\xadtols, que \xc3\xa9s el que habitualment es coneixia com a Regula Augustini i va servir com a constitucions dels canonges regulars de sant Agust\xc3\xad altres comunitats que van seguir-les, com els dominics o els premonstratencs."